Εκθεση του Ελεγκτικού Συνεδρίου

σχετικά με τον έλεγχο της αποτελεσματικότητας της διαχείρισης της Ευρωπαϊκής Κεντρικής Τράπεζας για το οικονομικό έτος 2001, συνοδευόμενη από τις απαντήσεις της Ευρωπαϊκής Κεντρικής Τράπεζας

(2002/C 259/01)

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

ΕΙΣΑΓΩΓΗ

1. Το Συνέδριο έχει εντολή να εξετάζει "την αποτελεσματικότητα της διαχείρισης της Ευρωπαϊκής Κεντρικής Τράπεζας (ΕΚΤ)"(1). Το Συνέδριο έχει δημοσιεύσει τρεις εκθέσεις για τα οικονομικά έτη 1998, 1999 και 2000(2). Στις εκθέσεις αυτές, το Συνέδριο εξέτασε τη διαχείριση και την παρακολούθηση του προϋπολογισμού, τα συστήματα εσωτερικής επιθεώρησης, τα συστήματα διαχείρισης και παρακολούθησης των σχεδίων, καθώς και τη διοίκηση του ανθρώπινου δυναμικού· επίσης, το Συνέδριο εστίασε την προσοχή του σε διαχειριστικά θέματα ιδιαίτερου ενδιαφέροντος, ήτοι τη μίσθωση γραφείων για την ΕΚΤ και δύο ειδικά σχέδια(3).

2. Το 2001, το Συνέδριο εξέτασε τη διαχείριση του προϋπολογισμού και τη διενέργεια της εσωτερικής επιθεώρησης.

3. Η ΕΚΤ διαθέτει νομική προσωπικότητα με βάση το δημόσιο διεθνές δίκαιο. Στους κόλπους της ΕΚΤ:

α) το διοικητικό συμβούλιο είναι το ανώτατο όργανο λήψης αποφάσεων της ΕΚΤ· η βασική αρμοδιότητά του είναι η χάραξη της νομισματικής πολιτικής της ζώνης του ευρώ· επίσης, αποτελεί την αρμόδια για τον προϋπολογισμό αρχή της ΕΚΤ·

β) η εκτελεστική επιτροπή της ΕΚΤ είναι το εκτελεστικό όργανο της ΕΚΤ· οι κύριες αρμοδιότητές της είναι η άσκηση της νομισματικής πολιτικής της ζώνης του ευρώ και η διαχείριση της ΕΚΤ. Σύμφωνα με την τρέχουσα πρακτική, η εκτελεστική επιτροπή συνεδριάζει τουλάχιστον μία φορά την εβδομάδα.

ΑΠΟΤΕΛΕΣΜΑΤΙΚΟΤΗΤΑ ΤΗΣ ΔΙΑΧΕΙΡΙΣΗΣ ΚΑΤΑ ΤΟ 2001

Αναθεωρήσεις του προϋπολογισμού

4. Τον Νοέμβριο του 2000, το Διοικητικό Συμβούλιο ενέκρινε αρχικό προϋπολογισμό ύψους 336 εκατομμυρίων ευρώ για το 2001 (βλέπε πίνακα 1)(4). Ο οριστικός προϋπολογισμός ανήλθε σε 511 εκατομμύρια ευρώ (συν 52 %, ήτοι 175 εκατομμύρια ευρώ επιπλέον του αρχικού προϋπολογισμού). Οι οριστικές δαπάνες ανήλθαν σε 431 εκατομμύρια ευρώ ή στο 84 % του αναθεωρημένου προϋπολογισμού. Οι σημαντικότερες δαπάνες ανήλθαν σε 118 εκατομμύρια ευρώ για τα εφεδρικά αποθέματα τραπεζογραμματίων, σε 106 εκατομμύρια για δαπάνες προσωπικού και συναφείς δαπάνες και σε 78 εκατομμύρια για αμοιβές εμπειρογνωμόνων και εξωτερικά έξοδα (που αφορούσαν κυρίως την "Εκστρατεία ενημέρωσης Ευρώ 2002").

Πίνακας 1

Προϋπολογισμός της ΕΚΤ για το 2000 και το 2001

>ΘΕΣΗ ΠΙΝΑΚΑ>

Πηγή:

Ευρωπαϊκή Κεντρική Τράπεζα.

5. Κατά τη διάρκεια του 2001, εγκρίθηκαν έξι συμπληρωματικοί προϋπολογισμοί. Επίσης, εγκρίθηκαν μία μεταφορά πιστώσεων και μία αναθεώρηση πρώτου εξαμήνου. Ταυτόχρονα, καθιερώθηκε νέο σύστημα κατάρτισης εκθέσεων σχετικά με τη διαχείριση του προϋπολογισμού, το οποίο μειώνει τον αριθμό των εκθέσεων παρακολούθησης του προϋπολογισμού από τέσσερις σε δύο ετησίως. Μεταφέρθηκαν 45 εκατομμύρια ευρώ στον προϋπολογισμό της ΕΚΤ για το 2002 (8 εκατομμύρια ευρώ αφορούν σχέδια και 37 εκατομμύρια ευρώ τα εφεδρικά αποθέματα τραπεζογραμματίων). Δεν υφίσταται γραπτός κανόνας που να διέπει τέτοιου είδους μεταφορές. Οι λογαριασμοί παρουσιάζουν υποχρησιμοποίηση των πιστώσεων κατά 16 % συνολικά. Η υποχρησιμοποίηση που αφορούσε τις επιχειρησιακές μονάδες της ΕΚΤ ανήλθε σε 8 %, η υποχρησιμοποίηση που αφορούσε τα σχέδια της ΕΚΤ σε 13 % και η υποχρησιμοποίηση που αφορούσε τα εφεδρικά αποθέματα τραπεζογραμματίων της ΕΚΤ σε 28 %.

6. Το 2001 αποτέλεσε έτος αποφασιστικής σημασίας για την ΕΚΤ, καθώς η τελευταία ανέλαβε την ευθύνη της θέσης σε κυκλοφορία του ευρώ σε φυσική μορφή. Επομένως, οι αναθεωρήσεις του προϋπολογισμού και η υποχρησιμοποίηση των πιστώσεων είναι κατανοητές εάν συσχετιστούν με το μοναδικό αυτό ιστορικό γεγονός. Το Συνέδριο συνιστά στην ΕΚΤ να θεσπίσει κανόνες σχετικά με τις μεταφορές.

Εσωτερική επιθεώρηση

7. Ο ρόλος και οι υποχρεώσεις της Διεύθυνσης Εσωτερικής Επιθεώρησης συνοψίζονται στο καταστατικό επιθεώρησης της ΕΚΤ που ενέκρινε η Εκτελεστική Επιτροπή της ΕΚΤ το 1999 και το οποίο αναφέρει ότι "οιαδήποτε υπηρεσία του οργάνου ενδέχεται να υποβληθεί σε εσωτερική επιθεώρηση (...). Η Διεύθυνση Εσωτερικής Επιθεώρησης θεσπίστηκε ως ανεξάρτητη υπηρεσία αξιολόγησης, με αρμοδιότητα την εξέταση και την αξιολόγηση των δραστηριοτήτων της ΕΚΤ".

8. Το καταστατικό επιθεώρησης της ΕΚΤ θεσπίστηκε σύμφωνα με τα διεθνή πρότυπα. Στο τέλος του 2001, τη Διεύθυνση συγκροτούσαν 19 μόνιμοι υπάλληλοι σε δύο διαφορετικά τμήματα: 13 στο τμήμα της ΕΚΤ και 6 στο τμήμα του ΕΣΚΤ. Το τμήμα του ΕΣΚΤ είναι υπεύθυνο για το συντονισμό των επιθεωρήσεων που διενεργούν οι εθνικές κεντρικές τράπεζες στο πλαίσιο του Ευρωπαϊκού Συστήματος Κεντρικών Τραπεζών. Το τμήμα της ΕΚΤ είναι υπεύθυνο για τις επιθεωρήσεις που αφορούν τις υπηρεσίες της ΕΚΤ.

9. Κατά τον έλεγχό του, το Συνέδριο αξιολόγησε τις επιθεωρήσεις που αφορούσαν την αποτελεσματικότητα της διαχείρισης της Τράπεζας και οι οποίες διενεργήθηκαν από τη Διεύθυνση Εσωτερικής Επιθεώρησης. Το Συνέδριο απεκόμισε την εύλoγη βεβαιότητα ότι η Διεύθυνση είναι δεόντως ανεξάρτητη και πραγματοποιεί τις εργασίες της σύμφωνα με τα ισχύοντα επαγγελματικά πρότυπα.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 12ης Σεπτεμβρίου 2002.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) Άρθρο 27 παράγραφος 2 του πρωτοκόλλου σχετικά με το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας που είναι προσαρτημένο στη συνθήκη για την ίδρυση της ΕΚ.

(2) Εκθέσεις του Ελεγκτικού Συνεδρίου σχετικά με τον έλεγχο της αποτελεσματικότητας της διαχείρισης της Ευρωπαϊκής Κεντρικής Τράπεζας για τα οικονομικά έτη 1998 (ΕΕ C 133 της 12.5.2000), 1999 (ΕΕ C 47 της 13.2.2001) και 2000 (ΕΕ C 341 της 4.12.2001).

(3) "Εφεδρικές εγκαταστάσεις για περίπτωση καταστροφών" και "Εκστρατεία ενημέρωσης Ευρώ 2002", βλέπε την έκθεση του Ελεγκτικού Συνεδρίου σχετικά με τον έλεγχο της αποτελεσματικότητας της διαχείρισης της Ευρωπαϊκής Κεντρικής Τράπεζας για το οικονομικό έτος 2000, σημεία 8-10 και 13-21 (ΕΕ C 341 της 4.12.2001).

(4) Ο προϋπολογισμός χρηματοδοτείται από έσοδα της ΕΚΤ.

Απαντηση της Ευρωπαϊκης Κεντρικης Τραπεζας

Η Ευρωπαϊκή Κεντρική Τράπεζα (ΕΚΤ) εκφράζει την ικανοποίησή της για την έκθεση του Ευρωπαϊκού Ελεγκτικού Συνεδρίου και λαμβάνει υπόψη τις διάφορες παρατηρήσεις που διατύπωσε το Συνέδριο.

Σημείο 6:

Η ΕΚΤ διεξήγαγε, για πρώτη φορά, μία πολύ περιορισμένη μεταφορά προϋπολογισμού από το οικονομικό έτος 2001 στο οικονομικό έτος 2002. Οι κατευθυντήριες αρχές που διέπουν την πρώτη εκτέλεση της διαδικασίας αυτής εγκρίθηκαν από την Εκτελεστική Επιτροπή στις αρχές του 2002. Παράλληλα, η Εκτελεστική Επιτροπή συμπέρανε ότι, για τα επόμενα έτη, θα πρέπει να εξεταστεί η επισημοποίηση της πρακτικής της μεταφοράς, με βάση την αποκτηθείσα εμπειρία και έπειτα από περαιτέρω εξέταση των μέσων που απαιτούνται για τη διενέργεια πράξεων μεταφοράς σε τακτική βάση, π.χ. θέσπιση συγκεντρωτικού συστήματος καταγραφής των αναλήψεων υποχρεώσεων χρηματοοικονομικής φύσης. Η ΕΚΤ σημειώνει την υποστήριξη του Ευρωπαϊκού Ελεγκτικού Συνεδρίου για την πρωτοβουλία αυτή.